फोन छीन लेता, परिवार-दोस्तों से मिलने नहीं देता; अमीर और कामयाब महिलाएं क्यों पिटती-सहती हैं
पति या पार्टनर से पिटने वालीं अमीर या सफल महिलाएं अब्यूजिव रिलेशनशिप से जल्दी नहीं निकल पाती हैं। दरअसल, खराब रिश्ते के दौरान उनकी पैसों से जुड़ी आजादी छीन ली जाती है। उन्हें अपना कैरियर और रुतबा खोने का डर लगा रहता है।
‘स्त्री’, ‘प्रेम कोशम’, और ‘नरसिम्हा नायडू’ जैसी फिल्मों में काम कर चुकीं एक्ट्रेस फ्लोरा सैनी ने अपनी आपबीती में कहा है कि वह एक मशहूर प्रोड्यूसर के साथ एब्यूजिव रिलेशनशिप में थीं।
फ्लोरा ने इसी साल फरवरी में अपनी निजी जिंदगी के बारे में खुलासा करते हुए कहा कि वह व्यक्ति उनके चेहरे और प्राइवेट पार्ट्स को चोट पहुंचाता था।
इंस्टाग्राम पर अपनी आपबीती शेयर करते हुए उन्होंने बताया था कि मैं तो उसके प्यार में थी, मगर जल्द ही सब कुछ बदल गया।
वह मुझे अक्सर बुरी तरह मारता-पीटता। मेरा फोन भी वह अपने पास रख लेता और मुझ पर एक्टिंग छोड़ने का दबाव बनाता।
आखिर में एक शाम उसने मुझे पेट पर मुक्का मारा। इसके बाद मैं वहां से भाग गई और अपने माता-पिता के पास आ गई।
ऐसा नहीं है कि कामयाब या अमीर महिलाओं से पार्टनर या पति की मारपीट के ऐसे वाकये सिर्फ भारत जैसे देशों में ही होते हैं। पूरी दुनिया में यह एक बड़ी समस्या बनकर उभरी है। इसके बाद भी ये कामयाब महिलाएं पिटती और सहती रहती हैं। ऐसे बुरे रिश्ते से जल्दी निकल नहीं पातीं। आइए-कामयाब अमेरिकी एक्ट्रेस रचेल वुड की भी आपबीती जान लेते हैं।
रचेल वुड अमेरिका के मशहूर म्यूजिशियन मर्लिन मैंसन के प्यार में थीं।
एक ब्लॉग में वह कहती हैं कि पार्टनर जब भी उन्हें अब्यूज करता तो वह गाना गाता कि मैं तुम्हें मारना चाहता हूं, तुम्हारी खोपड़ी तोड़ना चाहता हूं।
उन्होंने बताया कि मैंसन अक्सर उनका सेलफोन चेक करता और ऑनलाइन एक्टीविटीज पर भी नजर रखता। वह उन्हें रातभर जगाकर रखता, कुछ खाने नहीं देता।
उसने रचेल को दोस्तों और परिवार से अलग कर दिया और कहता कि ‘तुम्हारी कोई औकात नहीं है।
अपनी पार्टनर के लिए बनाया ‘रेप रूम’, जबरन बनाता संबंध
रचेल वुड ने बताया कि मैंसन ने घर में एक 'रेप रूम' बना रखा था। ग्रैमी अवॉर्ड के लिए नामित हो चुकीं फोबे ब्रिजर्स टीनएज में मैंसन की फैन थीं।
एक बार फोबे अपने दोस्तों के साथ मैंसन के घर गईं तो मैंसन ने उसे एक कमरा दिखाते हुए कहा यह उसका ‘रेप रूम’ है।
जहां वह रचेल के साथ जबरन संबंध बनाता और रात-रात भर डरा-धमकाकर यातना देता।
रचेल ने कहा है कि मैंसन मेरी कामयाबी से बहुत जलता, जिसका नतीजा मुझे घर की चारदीवारी के भीतर भुगतना पड़ता।
आखिरकार बड़ी मुश्किल से रचेल का मैंसन से पीछा छूटा। ब्रेकअप के बाद भी मैंसन ने 150 से ज्यादा फोन किए और मार डालने की धमकी दी।
सोसाइटी का गणित ऐसा कि महिला हमेशा कमजोर महसूस करे
दिल्ली में साउथ एशियन यूनिवर्सिटी में समाजशास्त्र के प्रोफेसर डॉ. देवनाथ पाठक कहते हैं कि पितृसत्तात्मक समाज ने जेंडर आधारित फर्क को समय के साथ और मजबूत बनाया है।
पहले तो समाज या परिवार यह जताता है कि तुम लड़की हो और लड़की या महिला कितनी ही काबिल या कामयाब हो उसे पुरुष का सहारा जरूर चाहिए।
कहने को जमाना भले बदल गया हो, मगर सोसाइटी का मूल मंत्र है, कि कोई महिला पुरुष के बगैर अधूरी है।
यह सोच घर, स्कूल और समाज में रची-बसी है। महिला आईएएस, बिजनेसवुमन या एथलीट ही क्यों न बन जाए उसे यह महसूस कराया जाता है कि तुम अब भी कमतर हो।
पति के बगैर उसका करियर, कामयाबी और शोहरत सब बेकार समझी जाती है। यही वजह है कि स्त्री कई समझौते करती है।
रिश्ता निभाने की बात बचपन से महिला के मन में बिठाई जाती है
देवनाथ पाठक कहते हैं कि ज्यादातर महिलाएं रिश्ते को ‘निभाने’ में भरोसा करती हैं। यह निभाना इसी पितृसत्ता की देन है, जो महिला के मन में बचपन से बैठा दी जाती है।
परिवार में ही होता है महिला के चरित्र का निर्माण, जीवनभर उसी के अनुसार करती हैं बर्ताव
जेंडर बेस्ड सोच कहती है कि पुरुषों को करियर में सफल पत्नी का आगे आना मंजूर नहीं है। रिश्ते के इस गणित में लिंगभेद को प्राकृतिक भेद माना जाता है।
यानी पितृसत्तात्मक समाज बार-बार इस बात पर जोर देता है कि लड़की या लड़के में फर्क सामाजिक नहीं, प्राकृतिक है और यह भेद बना रहना चाहिए।
चर्चित समाजशास्त्री लीला दुबे ने अपनी किताब में 'एंथ्रोपॉलिजकल एक्सप्लोरेशंस इन जेंडर' में बताया है कि परिवार में ही लड़कियों के चरित्र का निर्माण होता है। जीवनभर वो उसी के अनुसार बर्ताव करती रहती हैं।
पार्टनर से अलग होने में कामयाब महिलाओं के सामने क्या होती हैं चुनौतियां
क्लिनिकल साइकोलॉजिस्ट डॉ. प्रियंका श्रीवास्तव कहती हैं कि कोई अमीर या कामयाब महिला मार-पीट, लड़ाई-झगड़े और रोज की किचकिच वाले रिश्ते से आसानी से और जल्दी क्यों नहीं निकल पाती। इसके पीछे कई वजहें हैं।
शादी बचाने की आस्था: कामयाब महिलाओं में से कई तो इस आस्था में यकीन करती हैं कि भले ही वे कितनी पिटें, मगर शादी बची रहनी चाहिए।
पैसा, करियर, सोशल स्टेटस छिनने का खौफ: अमीर और कामयाब महिलाएं भी पैसों को लेकर अपने पति पर भरोसा करती हैं और उन्हें लगता है कि अलग होने पर कहीं ये पैसा या करियर उनसे छिन न जाए।
बच्चों के पिता को खोने का डर: कुछ महिलाओं को लगता है कि अगर वे शादी तोड़ देती हैं तो बच्चे अपने पिता से वंचित हो जाएंगे। यही बच्चे बाद में इस बात को लेकर उन्हें कोसेंगे।
परिवार के आरोप: रिश्ता टूटने पर परिवार वाले सारा आरोप महिला पर ही मढ़ देते हैं। परिवार सोचता है कि वह थोड़ा सह ले तो शादी बचाई जा सकती है।
चोट लगने या मौत का डर: अपने बुरे पार्टनर से अलग होने वाली महिलाओं को लगता है कि अगर वे रिश्ते से अलग होंगी तो शायद मार दी जाएं या बुरी तरह चोट लग सकती है।
संस्था ‘वुमंस एड’ के मुताबिक, ब्रिटेन में हर 4 में से एक महिला जीवन भर घरेलू हिंसा झेलती है।
बैंकर, सेलिब्रिटी या मशहूर वकील ही क्यों न हो, सभी ने घरेलू हिंसा झेली है। इनमें और आम महिलाओं में बस फर्क यही है कि उन्हें सपोर्ट सिस्टम जल्दी और आसानी से मिल जाता है। वे खर्चीले प्राइवेट क्लिनिक में इलाज करा पाती हैं। पुलिस से फौरी तौर पर मदद मिलती है। मीडिया का ध्यान भी इन पर जाता है।
यह एक गलतफहमी है कि अमीर या सफल महिलाएं अब्यूजिव रिलेशनशिप से जब चाहें बाहर आ सकती हैं। दरअसल, खराब रिश्ते के दौरान उनकी पैसों से जुड़ी आजादी छीन ली जाती है।
पति-पत्नी के बीच ईगो प्रॉब्लम बनती है वजह
मैरिज काउंसलर सुप्रिया गिरि कहती हैं कि हमारे पास कई ऐसी महिलाएं आती हैं, जो अच्छे पैसे कमा रही हैं और जो वेल सेटल्ड हैं, मगर उनके पार्टनर से रिश्ते ठीक नहीं हैं।
कुछ तो गंभीर रूप से घरेलू हिंसा का सामना भी कर रही हैं, जहां उनके ससुरालवाले या पति उनके कमाए पैसों पर अधिकार चाहते हैं।
वे चाहते हैं कि पति की पूरी कमाई बची रहे और घर का खर्च पत्नी ही उठाए। कुछ पीड़ित ऐसी हैं कि जिनके पति बहुत कम कमाते हैं या काम नहीं करते।
वे अपनी कमाऊ पत्नी को शक की नजर से देखते हैं। उससे जलते भी हैं और बात-बात पर हाथ उठाते हैं।
‘लेडीज फर्स्ट’ की सोच- महिलाओं की निगरानी करना
अमेरिका की मशहूर उपन्यासकार एलिस वॉकर के चर्चित नॉवेल 'लाइट ऑफ माई फादर्स स्माइल' में एक किरदार आइरीन कहती है- ’क्या तुम्हें पता है कि "लेडीज फर्स्ट" क्यों कहा जाता है?
दरअसल, ऐसा इसलिए है, क्योंकि शुरुआती दिनों में अगर महिलाओं को आदमी के पीछे चलने की मंजूरी दी जाती, तो उन्हें लगता कि हम भाग जाते।
हमें सामने इसलिए रखा गया कि ताकि वो हम पर नजर रख सकें।'
मशहूर ब्रिटिश लेखिका वर्जीनिया वुल्फ भी कह चुकी हैं- महिला को आजाद होना है तो उसके पास पैसा होना चाहिए।
उसके पास अपना एक कमरा हो, जहां वो खुलकर सांस ले सके, लेकिन कई बार पैसा होने के बावजूद महिलाएं खुलकर सांस नहीं ले पातीं।
दुनिया में हर तीन महिला में से एक ने सही पार्टनर की मारपीट
संयुक्त राष्ट्र की संस्था ‘यूएन वुमन’ के मुताबिक, दुनियाभर में हर तीन में से एक महिला को मार-पीट सहनी पड़ी या उसके साथ सेक्शुअल अब्यूज होता है।
मार-पीट करने वाले पार्टनर या पति का मकसद अपनी पत्नी या पार्टनर को अपने हिसाब से ढालना है।
वह उसे पैसों को लेकर धमकाता है और उसे अहसास कराता है कि पत्नी उसे छोड़कर कहीं नहीं जा सकती। यह स्थिति सबसे खतरनाक होती है।
खबर से जुड़े इस पोल में अपनी राय दें
मारपीट के बारे में मुंह खोलने से बचती हैं महिलाएं
कनाडा में घरेलू हिंसा की शिकार महिलाओं पर एक सर्वे हुआ, जिसके मुताबिक सर्वे में शामिल 70 फीसदी महिलाओं ने पार्टनर की मारपीट छिपा ली। ये महिलाएं अमीर-गरीब, पढ़ी-लिखी और अनपढ़ भी थीं।
उन्हें बताया गया कि अगर वो अपने साथ हुए अन्याय के बारे में बात करेंगी तो उन्हें कई तरह के फायदे मिलेंगे।
मगर इसके बावजूद महिलाओं ने मुंह नहीं खोला। ये एब्यूजिव रिलेशनशिप की तस्वीर है।
पार्टनर या पति चाहता है कि महिला पूरी तरह उस पर आश्रित हो जाए
सुप्रिया गिरि कहती हैं कि मार-पीट या लड़ाई-झगड़े करने वाला पार्टनर धीरे-धीरे अपने पार्टनर या बीवी की आजादी पर अंकुश लगाता है।
उसकी कोशिश रहती है कि वह हर एक दिन पूरी तरह उसी पर आश्रित हो जाए।
कई कामयाब महिलाएं यह कहती हैं कि दुनिया को नहीं पता कि उनकी शादी किन हालात से गुजरी है।
मैं कमाती हूं, पर मेरा पैसा कब, कहां और कैसे खर्च होता है, मुझे पता नहीं चलता। वह मेरे पैसे को इसलिए काबू करता है ताकि मुझे काबू कर सके।
मार-पीट के साथ इमोशनल टॉर्चर भी करता है पार्टनर
विश्व स्वास्थ्य संगठन (WHO) के 10 देशों में महिलाओं की सेहत और घरेलू हिंसा को लेकर 24 हजार महिलाओं पर सर्वे किया गया।
स्टडी के मुताबिक, 13-61 फीसदी महिलाओं को अपने पार्टनर से मार-पीट झेलनी पड़ी।
वहीं, 4-49 फीसदी को लड़ाई-झगड़े में गंभीर चोटें लगीं। 6-59 फीसदी से यौन हिंसा हुई, जबकि 20-75 फीसदी को भावनात्मक रूप से टाॅर्चर किया गया।
बुरे रिश्ते में डूबी रहने वालीं महिलाएं सोचतीं-शायद बदल जाए उनका पार्टनर
साइकोलॉजिस्ट प्रियंका श्रीवास्तव कहती हैं कि महिला भले ही अच्छा कमाती हो, बिजनेसवुमन हो तो भी उसमें चिड़चिड़ापन, अवसाद, खुद पर संदेह और अपने आपको तुच्छ समझने जैसी भावनाएं इसीलिए देखने को मिलती हैं।
मैं काउंसिलिंग के दौरान यह चीज अक्सर महसूस करती हूं। ज्यादातर महिलाएं अपने साथ हुए दुर्व्यवहार या हिंसा के बारे में शिकायत तक नहीं करतीं।
खुद से ज्यादा महिला को इस बात की चिंता होती है कि लोग इसके बारे में क्या सोचेंगे। वह अपने करियर को दागदार होने से बचाना चाहती है।
वह रिश्ते से नाउम्मीद तो होती है, लेकिन बाहर निकल नहीं पाती। इस उम्मीद में रहती है कि शायद उसका पार्टनर या पति एक दिन बदल जाए।
महिलाओं के बारे में पुरानी मान्यताओं का पुनर्जन्म, हर हाल में बना रहे नारीत्व
‘फैमिली, किनशिप एंड मैरिज इन इंडिया’ और ‘फ्रीडम एंड डेस्टिनी’ किताबों की लेखिका और दिल्ली यूनिवर्सिटी में इंस्टीट्यूट ऑफ चाइनीज स्टडीज की चेयरपर्सन पैट्रीशिया ओबेरॉय के अनुसार भारत में महिलाओं के बारे में जो भी पुरानी मान्यताएं हैं, वे नए-नए रूपों में जन्म लेती रहती हैं।
उनका अवतार बस नया होता है, बाकी धारणाएं पुरानी होती हैं। यह माना जाता है कि महिला कितनी भी आगे क्यों न बढ़ जाए, उसके अंदर की ‘नारी’ को जिंदा रहना चाहिए।
वह जरूरत के मुताबिक दबी-सहमी या चुप नजर आनी चाहिए। वो आवाज न उठाए। पैट्रीशिया ओबेराॅय ने भारतीय फिल्मों के पोस्टर, विज्ञापन और होर्डिंग्स में महिलाओं को दर्शाए जाने का गहराई से अध्ययन किया है।
लेकिन क्या महिला होने का अर्थ समाज की नजरों में यह है कि उसे परिवार, रिश्ते और वर्कप्लेस में दबी, सहमी, खामोश रहना चाहिए?
अगर समाज की सोच इसी ढर्रे पर टिकी रही तो बेटियों को पढ़ाने, बचाने, उन्हें आगे बढ़ाने का कोई फायदा नहीं।
क्योंकि उसकी सफलताएं ही अगर उसकी मुश्किलों की वजह बनेंगी तो फिर उसकी बगावत के लिए समाज तैयार रहे जहां समाज के दिखावटी स्लोगन और नारों के अंदर छिपे छल की पोल खुल जाएगी।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।